Slovakian presidentinvaalit 2024

Slovakian vuoden 2024 presidentinvaalit on tarkoitus järjestää 16. huhtikuuta. Istuva presidentti, Zuzana Čaputová, ei aio asettua ehdolle.

Tausta ja äänioikeus 
Presidentti Čaputová ilmoitti kesäkuussa 2023, ettei aio asettua ehdolle, vaikka perustuslain mukaan voisikin. Syyksi hän kertoi sen, että hän oli saanut tappouhkauksia, joissa käytetään samanlaista kieltä kuin maan poliitikotkin käyttävät. Erityisesti pääministeri Robert Fico on arvostellut Čaputováa ja nimitellyt tätä "Amerikan agentiksi". Čaputová kertoi tämän olevansa huolissaan lähimmäistensä turvallisuudesta ja omasta jaksamisestaan, mikäli asettuisi vaaleissa ehdolle. Čaputová on ollut erittäin suosittu, vaikka hänen kannatuslukunsa ovatkin laskeneet.

Äänioikeus on kaikilla sellaisilla Slovakian kansalaisilla, joilla on äänioikeus maan parlamenttivaaleissa. Äänioikeutettuja ovat siis kaikki vähintään 18-vuotiaat kansalaiset, joilta ei ole erikseen viety äänioikeutta juridisesta tai lääketieteellisestä syystä. Ulkomailla asuvat kansalaiset voivat äänestää tietyin ehdoin.

Ehdokasasettelu 
Ehdokkaaksi voivat asettua sellaiset henkilöt, jotka saavat vähintään 15 kansankokouksen edustajan tuen tai keräävät 15 000 äänestäjän allekirjoittaman adressin. Lisäksi presidentiksi valittavan henkilön tulee maan perustuslain nojalla olla vähintään 35-vuotias Slovakian kansalainen, jolla on äänioikeus.

Presidentiksi valitaan se ehdokas, joka saa vähintään yli puolet hyväksytyistä äänistä. Mikäli näin ei käy ensimmäisellä kierroksella, toinen kierros järjestetään 14 päivän sisällä ja se käydään kahden ensimmäisellä kierroksella eniten ääniä saaneen välillä.

Toistaiseksi ehdokkuutta ovat ilmoittaneet tavoittelevansa Ivan Korčok ja Ján Kubiš. Molemmat ovat diplomaatteja, jotka ovat aiemmin toimineet Slovakian ulkoministerinä.

Lähteet 

Vuoden 2024 vaalit
Slovakian presidentinvaalit